Bəfada bə́ mvóg Lévi, mvóg Lévi bə́sə̄ fɔ́ɔ́ eki təge kaban élīg ai Ísraɛ̂l: bâyi nyiŋ ai bídí yā bátúni Ǹtondôbə ai édzí ésə yáwóge ai nyé. 2Ndá bod tě təge kaban élīg ai bəbə́nyāŋ; Ǹtondôbə ńnye a nə́ ngab elíg dzīé anə́ nyémēn á ngākad nyé. 3É ngul nyí ńdzɔ bəfada bə́ bələ́ge ású áyɔŋ, ású é bod bə́sə̄ bázu túnī tɔ biyə́m bīńnēn tɔ ébí bīńtɔ̄g: bâyi və́ fada nyémēn étūl, miǹkəg ai evú. 4Wayi nyé və́ mə́kwé mə́ ósú yā óvə̄ga woe, émá mə́ ósú yā wɔ̂n woe, émá mə́ ósú yā ḿbɔ̄n wóe, ai míḿvɔ̄d mí ósú yā bīyə́m bíńtɔ̄g bíe. 5Amú ńnye Ǹtondôbə Zambá woe a ngátɔ́b á zāŋ məndá mə́ bod móē mə́sə̄ nə́ á kad tə́bə̄ Ńtondôbə Zambá woe á mís ású ésíé dzíé ai ású yə̄ nə́ á kad kúb ńtōtōmaamaa á dzwé Ńtondôbə, nyémēn ai bɔ́n bóé, á kɔ́m yǎ kɔ́m ésə. 6Ngə́ mān Levít yǎ á nə̄ á tísɔn dzóe dzyǎ ziŋ, tɔ vé tɔ vé, áyɔŋ Ísraɛ̂l, ǎ sūán é vóm ósə ǎ diŋ, á Ńtondôbə a ngátɔ́b, 7a yi və́ mə̄túnuŋa á dzwé Ńtondôbə Zambá woe anə́ bə̄bə́nyāŋ bə́ Levít bə̄vɔ́g yā bə́ tə̄lə́ á mís mə́ Ńtondôbə. 8A yi bələ̌ ńgūmā ngab anə́ bɔ́, təge láŋ édzí yásɔ́ nyē á mə̄ndá mə́ bod bə Levít, ású é byə́m yā á ngākuan ai byá.